text: Dobbeltuheld på E45 mellem Padborg og Kliplev
  24 december 2016 kl. 12.18
  Uheld i begge retninger skabte kø syd for Kliplev tidlig om eftermiddagen lørdag.
  To biler kørte omkring middag galt i to solouheld. Uheldene skete med kort tids mellemrum det samme sted på E45 syd for afkørsel 73 Kliplev.
  Den ene bil kørte af motorvejen i nordgående retning og ende i grøften på taget. Ombord var tre personer. I sydgående retning kørte en personbil med fire personer ombord ind i midterrabatten, hvor den blev kilet fast.
  - Vi ved endnu ikke om det ene uheld har forsaget det andet, hvis nu bilisten er blevet uopmærksom, siger vagthavende ved Syd- og Sønderjyllands Politi til TV SYD.
  Omkring kl. 13 blev det sydgående spor kortvarigt spærret for at fjerne bilen i midterrabatten, og trafikken glider nu igen i begge retninger.
  Alle syv bilister slap uskadte fra uheldene.
  
  